Poštovane dame i gospodo narodni poslanici, otvaram sednicu Četvrtog vanrednog zasedanja Narodne skupštine Republike Srbije u 2012. godini. Na osnovu službene evidencije o prisutnosti narodnih poslanika, konstatujem da sednici prisustvuje 106 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je, primenom elektronskog sistema za glasanje, utvrđeno da je u sali prisutno 159 narodnih poslanika, odnosno da su prisutna najmanje 84 narodna poslanika i da postoje uslovi za rad Narodne skupštine. Obaveštavamo vas da su sprečeni da sednici prisustvuju sledeći narodni poslanici: Branko Ružić, Vesna Stepić i Milorad Stošić. Saglasno članu 86. stav 2. Poslovnika, obaveštavamo vas da sam ovu sednicu sazvao u roku kraćem od roka utvrđenog u članu 86. stav 1. Poslovnika, zbog potrebe da Narodna skupština što pre razmotri predloge akata iz dnevnog reda koji je određen u Zahtevu 126 narodnih poslanika za održavanje vanrednog zasedanja. Po članu 87. Poslovnika Narodne skupštine, obaveštavamo vas da ćemo raditi i duže od 18,00 časova danas. Uz saziv Četvrtog vanrednog zasedanja Narodne skupštine u 2012. godini, koje je sazvano na zahtev 126 narodnih poslanika, saglasno članu 106. stav 3. Ustava Republike Srbije i članu 249. Poslovnika Narodne skupštine, dostavljen je zahtev za održavanje Četvrtog vanrednog zasedanja sa određenim dnevnim redom sadržanim u tom zahtevu. Kao što ste mogli da vidite, za Četvrto vanredno zasedanje Narodne skupštine određen je sledeći: D n e v n i r e d 1. Predlog za imenovanje zamenika generalnog sekretara Narodne skupštine Republike Srbije, koji je podneo generalni sekretar Narodne skupštine i 2. Predlog odluke o razrešenju i imenovanju članova i zamenika Republičke izborne komisije, koje je podnela narodni poslanik dr Jorgovanka Tabaković. Narodni poslanik dr Jorgovanka Tabaković, na osnovu člana 92. stav 2. i člana 157. stav 2. i člana 193. Poslovnika Narodne skupštine, predložila je da se obavi zajednički jedinstveni pretres o predlogu za imenovanje zamenika generalnog sekretara Narodne skupštine Republike Srbije, koji je podneo generalni sekretar Narodne skupštine i Predlog odluke o razrešenju i imenovanju članova i zamenika članova RIK, koji je podnela narodni poslanik dr Jorgovanka Tabaković. Da li narodni poslanik dr Jorgovanka Tabaković želi reč? (Ne.) Stavljam na glasanje ovaj predlog. Molim narodne poslanike da pritisnu odgovarajući taster na poslaničkoj jedinici. Zaključujem glasanje i saopštavam: za je glasalo 123 narodna poslanika, protiv je bio jedan, uzdržanih nije bilo, nije glasalo 47 narodnih poslanika, ukupno 171 narodni poslanik. Konstatujem da je Narodna skupština većinom glasova prihvatila ovaj predlog. Prelazimo na rad po dnevnom redu. Saglasno odluci Narodne skupštine da se obavi zajednički jedinstveni pretres o predlozima akata iz tačaka 1. i 2. dnevnog reda, a pre otvaranja zajedničkog jedinstvenog pretresa, podsećam vas da, prema članu 193, a shodno članu 97. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Pretpostavljam da nemamo predloga da se udvostruči vreme rasprave. Ako nemamo, ukupno vreme rasprave iznosi pet časova i raspoređuje se na sledeći način po prema poslaničkim grupama: poslanička grupa Srpska napredna stranka - jedan sat i 18 minuta, poslanička grupa Demokratska stranka – jedan sat jedan minut i 12 sekundi, poslanička grupa Socijalistička partija Srbije – 30 minuta, poslanička grupa Demokratska stranka Srbije – Vojislav Koštunica - 25 minuta i 12 sekundi, poslanička grupa Liberalno demokratska partija – 16 minuta i 48 sekundi, poslanička grupa Ujedinjeni regioni Srbije – 18 minuta, poslanička grupa PUPS – 14 minuta i 24 sekunde, poslanička grupa Socijaldemokratska partija Srbije – 10 minuta i 48 sekundi, poslanička grupa Nova Srbija – devet minuta i 36 sekundi, poslanička grupa Jedinstvena Srbija – osam minuta i 24 sekunde, poslanička grupa Savez vojvođanskih Mađara – šest minuta, poslanička grupa SPO–DHSS – šest minuta i poslanička grupa Liga socijaldemokrata Vojvodine – šest minuta. Saglasno članu 96. stav 3. Poslovnika Narodne skupštine, narodni poslanici koji nisu članovi poslaničkih grupa međusobnim dogovorom određuju najviše tri učesnika u raspravi koji imaju pravo da govore svako po jednom do pet minuta. Molim poslaničke grupe, ukoliko to već nisu učinile, da odmah podnesu prijave za reč, sa redosledom narodnih poslanika. Saglasno članu 193, shodno članu 157. stav 2. Poslovnika, otvaram zajednički jedinstveni pretres o Predlogu za imenovanje zamenika generalnog sekretara Narodne skupštine Republike Srbije i Predlog odluke o razrešenju i imenovanju članova i zamenika članova Republičke izborne komisije. Da li predlagači Jana Ljubičić, generalni sekretar Narodne skupštine i narodni poslanik dr Jorgovanka Tabaković žele reč? (Ne.) Da li predsednici, odnosno predstavnici poslaničkih grupa žele reč? (Ne.) Obaveštavam vas da do otvaranja zajedničkog jedinstvenog pretresa ni jedna poslanička grupa, niti jedan narodni poslanik podneo prijavu za reč u pisanom obliku. Pošto na listama više nema prijavljenih za reč, pre zaključivanja jedinstvenog pretresa pitam da li reč žele predsednici, odnosno predstavnici poslaničkih grupa ili neko ko nije iskoristio svoje pravo iz člana 96. Poslovnika? (Ne.) Hvala. Zaključujem zajednički jedinstveni pretres. Pošto je Narodna skupština završila raspravu o svim tačkama dnevnog reda ove sednice, saglasno članu 87. stav 5. Poslovnika Narodne skupštine, određujem 25. juli u 16,00 časova kao dan za glasanje o svim tačkama dnevnog reda sednice Četvrtog vanrednog zasedanja Narodne skupštine Republike Srbije u 2012. godini. Stavljam na glasanje predlog. Molim narodne poslanike da se izjasne o Predlogu za izbor zamenika sekretara i razrešenju i imenovanju Republičke izborne komisije. Izvinjavam se, moramo formalno da utvrdimo kvorum pre glasanja. Saglasno članu 88. stav 5. Poslovnika Narodne skupštine, kvorum za rad Narodne skupštine u Danu za glasanje postoji ako je na sednici Narodne skupštine prisutna većina od ukupnog broja narodnih poslanika. Molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je primenom elektronskog sistema za glasanje utvrđeno da je u sali prisutno 164 narodna poslanika, odnosno da je prisutna većina od ukupnog broja narodnih poslanika i da, prema tome, postoje uslovi za odlučivanje. Prelazimo na odlučivanje. Pre prelaska na glasanje, podsećam vas da je prema članu 37. stav 2. Poslovnika, za zamenika generalnog sekretara imenovan kandidat za koga je glasala većina od ukupnog broja narodnih poslanika. Stavljam na glasanje Predlog da se za zamenike generalnog sekretara imenuju Mladen Mladenović i Radoslav Vujović. Molim narodne poslanike da pritisnu odgovarajući taster na poslaničkoj jedinici. Zaključujem glasanje i saopštavam: za je glasao 131 narodni poslanik, protiv je bio jedan, uzdržanih nije bilo i nije glasalo 46 narodnih poslanika, od ukupno 178 narodnih poslanika. Konstatujem da je Narodna skupština većinom glasova svih narodnih poslanika za zamenike generalnog sekretara imenovala Mladena Mladenovića i Radoslava Vujovića. Dozvolite mi da u vaše i svoje ime čestitam Mladenu Mladenoviću i Radoslavu Vujoviću na imenovanju za zamenike generalnog sekretara Narodne skupštine i poželim im uspeh u obavljanju ove funkcije. Prelazimo na 2. tačku dnevnog reda - PREDLOG ODLUKE O RAZREŠENjU I IMENOVANjU ČLANOVA I ZAMENIKA ČLANOVA REPUBLIČKE IZBORNE KOMISIJE Pošto je Narodna skupština obavila pretres, a pre prelaska na odlučivanje, podsećam vas da prema članu 105. stav 2. tačka 15) Ustava Republike Srbije, Narodna skupština većinom glasova svih narodnih poslanika vrši izborne nadležnosti. Stavljam na glasanje Predlog odluke o razrešenju i imenovanju članova i zamenika članova Republičke izborne komisije, u načelu. Molim narodne poslanike da pritisnu odgovarajući taster na poslaničkoj jedinici. Zaključujem glasanje i saopštavam: za je glasalo 149 narodnih poslanika, nije bilo protiv, uzdržan je bio jedan narodni poslanik, nije glasalo 28 narodnih poslanika, od ukupno 178 narodnih poslanika. Konstatujem da je Narodna skupština većinom glasova svih narodnih poslanika prihvatila Predlog odluke u načelu. Prelazimo na odlučivanje o amandmanima. Narodni poslanik Balša Božović podneo je amandman na glavu dva Predloga odluke. Stavljam na glasanje ovaj amandman. Molim poslanike da pritisnu odgovarajući taster na poslaničkoj jedinici. Ponavljam glasanje. Dakle, stavljam na glasanje amandman narodnog poslanika Balše Božovića. Zaključujem glasanje i saopštavam: za je glasalo 139 narodnih poslanika, protiv su bila tri narodna poslanika, uzdržanih nije bilo i nije glasalo 33 narodna poslanika, od ukupno 175 narodnih poslanika. Konstatujem da je Narodna skupština većinom glasova svih narodnih poslanika prihvatila ovaj amandman. Narodni poslanik Aleksandar Jugović podneo je amandman na glavu dva Predloga odluke. Stavljam na glasanje ovaj amandman. Zaključujem glasanje i saopštavam: za je glasalo 123 narodna poslanika, protiv je bio jedan narodni poslanik, uzdržana su bila tri narodna poslanika, nije glasalo 50 narodnih poslanika, od ukupno 177 narodnih poslanika. Konstatujem da je Narodna skupština većinom glasova prihvatila ovaj amandman. Pošto smo završili odlučivanje o amandmanima, pristupamo glasanju o Predlogu odluke u celini. Stavljam na glasanje Predlog odluke o razrešenju i imenovanju članova i zamenika članova Republičke izborne komisije, u celini. Molim narodne poslanike da pritisnu odgovarajući taster na poslaničkoj jedinici. (Ivica Dačić, s mesta: Ne možemo da glasamo dok ne vidimo šta smo usvojili. Dajte pauzu od pet minuta.) Određujem pauzu u trajanju od pet minuta zbog konsultacija sa šefovima poslaničkih grupa. [[Posle pauze]] Dame i gospodo, nastavljamo sa radom. Želim da obavestim Narodnu skupštinu da je amandmanom gospodina Jugovića bila namera da se popuni broj zamenika članova RIK-a na koji ova poslanička grupa ima pravo i amandman predviđa da se za zamenika člana izabere gospodin Predrag Savić. Nažalost, zbog nedovoljno jasnog predloga, došlo je do zabune. Molim vas da ponovimo glasanje, da bismo imali potpuno jasnu odluku Narodne skupštine. Stavljam na glasanje amandman gospodina Jugovića i molim poslanike da pritisnu odgovarajući taster na poslaničkoj jedinici. Podsećam vas da je za većinu potrebna većina od ukupnog broja narodnih poslanika, odnosno najmanje 126 poslanika. Zaključujem glasanje i saopštavam: za je glasalo 158 narodnih poslanika, protiv je bio jedan, uzdržanih nije bilo, nije glasalo 13 narodnih poslanika od ukupno 172 narodna poslanika. Konstatujem da je Narodna skupština većinom glasova svih narodnih poslanika prihvatila ovaj amandman. Pošto smo završili odlučivanje o amandmanima, pristupamo glasanju o Predlogu odluke u celini. Stavljam na glasanje Predlog odluke o razrešenju i imenovanju članova i zamenika člana RIK u celini. Molim narodne poslanike da pritisnu odgovarajući taster na poslaničkoj jedinici. Zaključujem glasanje i saopštavam: za je glasalo 163 narodnih poslanika, protiv je bio jedan narodni poslanik, uzdržanih nije bilo, nije glasalo devet narodnih poslanika od ukupno 173 narodna poslanika. Konstatujem da je Narodna skupština većinom glasova svih narodnih poslanika usvojila Predlog odluke o razrešenju i imenovanju članova i zamenika članova RIK. Takođe, obaveštavam vas o izveštajima odbora za administrativno-budžetska i mandatno-imunitetska pitanja. Na osnovu člana 198. stav 3. i člana 65. stav 2. alineja 2. Poslovnika Narodne skupštine Odbor za administrativno-budžetska i mandatno-imunitetska pitanja na drugoj sednici, održanoj 25. jula 2012. godine, razmotrio je razlog prestanka mandata narodnog poslanika i o tome podnosi sledeći izveštaj: "Odbor je utvrdio da je imenovanjem narodnog poslanika Milana Bačevića, izabranog sa izborne liste Pokrenimo Srbiju – Tomislav Nikolić, nastupio slučaj iz člana 88. stav 1. tačka 5. Zakona o izboru narodnih poslanika u kome se preuzimanje posla ili funkcije, koji su prema tom zakonu nespojivi sa poslaničkom funkcijom navodi kao jedan od razloga za prestanak mandata narodnom poslaniku pre isteka vremena na koje je izabran te predlaže da Narodna skupština u smislu člana 88. stav 3 i 4. istog zakona, konstatuje prestanak mandata imenovanom narodnom poslaniku. Na taj način omogućava se izbor novog narodnog poslanika putem dodeljivanja mandata od strane podnosilaca navedene izborne liste drugom kandidatu u skladu sa članom 92. Zakona o izboru narodnih poslanika. Za izvestioce odbora na sednici Narodne skupštine određena je Jorgovanka Tabaković, predsednik odbora." Takođe na osnovu člana 198. stav 3. i član 65. stav 2. alineja 2. Poslovnika Narodne skupštine, Odbor za administrativno-budžetsko i mandatno-imunitetska pitanja na drugoj sednici, održanoj 25. jula 2012. godine, razmotrio je razloge prestanka mandata narodnim poslanicima i o tome podnosi sledeći izveštaj. "Odbor je utvrdio da je podnošenjem ostavke narodnih poslanika Tomislava Nikolića, Aleksandra Nikolića i Jane Ljubičić izabranih sa izborne liste Pokrenimo Srbiju – Tomislav Nikolić; zatim, narodnog poslanika Dragana Đilasa, izabranog sa izborne liste Izbor za bolji život – Boris Tadić; narodnog poslanika Ifeta Radončić izabrane sa izborne liste Stranka demokratske akcije Sandžaka i narodnih poslanika Vojislava Koštunice, Dragana Jočića i Aleksandra Popovića izabranih sa izborne liste Demokratska stranka Srbije – Vojislav Koštunica. Nastupio je slučaj iz člana 88. stav 1. tačka 2. Zakona o izboru narodnih poslanika u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlažemo da Narodna skupština u smislu člana 88. st. 3. i 4. istog zakona konstatuje prestanak mandata imenovanjem narodnih poslanika. Na taj način omogućava se izbor novih narodnih poslanika putem dodeljivanja mandata od strane podnosilaca navedenih izbornih lista drugim kandidatima u skladu sa članom 92. Zakona o izboru narodnih poslanika. Za izvestioca odbora na sednici Narodne skupštine određena je Jorgovanka Tabaković predsednik Odbora." Da li gospođa Tabaković želi reč? (Ne) Shodno Izveštaju koji ste primili i ovome što ste čuli, konstatujem da je navedenim narodnim poslanicima prestao mandat narodnog poslanika Narodne skupštine Republike Srbije. Pošto je Narodna skupština obavila razmatranje svih tačaka dnevnog reda ove sednice i odlučivanje po njima, saglasno članu 102. Poslovnika zaključujem Četvrto vanredno zasedanje Narodne skupštine Republike Srbije u 2012. godini. Podsećam vas da je rasprava o amandmanima i nastavak sednice sutra u 10,00 sati, odnosno nastavak prethodne sednice. Neki od odbora su u toku, i danas i sutra, tako da vas molim da prisustvujete sednicama odbora.